Adam Jerzy Czartoryski
Store norske leksikon,Historie,Verdens historie og samtidshistorie,Europa,Polens historie
Adam Jerzy Czartoryski var en polsk fyrste og politiker, sønn av Adam Kazimierz Czartoryski. Han var aktiv i det anti-russiske reformarbeidet i 1792, som ble stanset ved Polens andre deling i 1793. Selv om han ikke deltok direkte i den oppstanden som Tadeusz Kościuszko ledet i 1795, og som førte til Polens tredje deling, mistet han sine familieeiendommer. Han dro samme år til St. Petersburg for å få dem tilbake, og vant senere tsar Aleksander 1s vennskap. Han ble således en av tsarens ministre. Som utenriksminister i perioden 1804–1806 arbeidet han for å hindre polsk samvirke med Napoleon.
Han var først motstander av den polske revolusjonen i 1830, men sluttet seg til den og var president i den nasjonale regjeringen fra januar til august 1831. De polske styrkene led et avgjørende nederlag mot de russiske styrkene ved Ostrołęka i 1831. Sammen med flere andre flyktet Czartoryski deretter til Frankrike, hvor han i 30 år bodde på Hotel Lambert i Paris. Fra dette hotellet ledet han det aristokratiske emigrantpartiet. Høyresiden i eksilet betraktet ham som Polens ukronede konge. Les mer i Store norske leksikon Polens historie